Návrh zmluvy o dielo č............ 
uzatvorenej v súlade s § 536 a nasl. Z. č. 513/1991 Zb. Obchodného zákonníka v platnom znení
(ďalej len „Obchodný zákonník“)

Objednávateľ:			Mestská časť Košice-Západ
Sídlo:				Tr. SNP 39, 040 11 Košice
Štatutárny zástupca:		Mgr. Marcel Vrchota
IČO:				00690970
DIČ:				2020928294
IČ DPH:				nie je platcom
Bankové spojenie:		VÚB banka
IBAN:		               	SK61 0200 0000 0000 1542 9512
Stavebný dozor:		Ing. Beáta Mižáková
(ďalej len „objednávateľ“)
a 
Zhotoviteľ:			   
Sídlo:								
Štatutárny zástupca:	                                      
IČO:				
DIČ:				
IČ DPH:                                     
Bankové spojenie:					
IBAN:                                               
Stavebný dozor:		
Koordinátor bezpečnosti:	
e-mail:                                             
Zápis v registri:
(ďalej len „zhotoviteľ“)

uzatvorili túto zmluvu o dielo podľa § 536 a nasl. zákona č. 513/1991 Zb. Obchodného zákonníka:

1.	PREDMET ZMLUVY

1.1.	Predmetom tejto zmluvy (ďalej aj „dielo“) je záväzok zhotoviteľa realizovať pre objednávateľa dielo: „Obnova fasády budovy na Triede SNP 39 v Košiciach - výmena výplňových konštrukcií - severná strana“.
1.2.	Zhotoviteľ sa zaväzuje, že na základe vypracovanej ponuky, ktorá bola v rámci procesu verejného obstarávania vyhodnotená ako najvýhodnejšia a za podmienok dohodnutých v tejto zmluve bude realizovať pre objednávateľa predmet zmluvy.
1.3.	Prílohy k zmluve tvoria ocenené súpisy stavebných prác a dodávok - výmena výplňových konštrukcií - severná strana a výmena radiátorov.
1.4.	Objednávateľ sa v zmysle § 537 Obchodného zákonníka zaväzuje prevziať ukončené dielo v dohodnutom termíne a rozsahu plnenia a zaplatiť cenu dohodnutú podľa článku 3 tejto zmluvy, ak dielo zodpovedá zmluvne dohodnutým podmienkam.

2.	MIESTO, TERMÍN PLNENIA A LEHOTY REALIZÁCIE STAVEBNÝCH PRÁC

2.1. Miestom vykonávania predmetu zmluvy je administratívna budova Miestneho úradu mestskej časti Košice-Západ na Tr. SNP 39 v Košiciach.
2.2. Zhotoviteľ spracuje k tejto zmluve prílohu, ktorej predmetom bude časový harmonogram realizácie predmetu zmluvy a predloží objednávateľovi na odsúhlasenie. 
2.3. Objednávateľ je povinný do 3 pracovných dní odo dňa podpísania tejto zmluvy protokolárne odovzdať zhotoviteľovi kompletnú projektovú dokumentáciu.
2.4. Zhotoviteľ sa zaväzuje ukončiť dielo do 2 mesiacov odo dňa protokolárneho odovzdania staveniska. Vzhľadom na skutočnosť, že stavebné úpravy budú realizované v administratívnych priestoroch za plnej prevádzky, zhotoviteľ sa zaväzuje realizovať stavebné úpravy za čo najmenšieho obmedzenia prevádzky objednávateľa. Za týmto účelom objednávateľ poskytne zhotoviteľovi súčinnosť. 
2.5. Zmena termínu a rozsahu zhotovenia diela môže byť upravená vzájomnou dohodou zmluvných strán, a to písomne formou dodatku ku zmluve o dielo.
2.6. Ak zhotoviteľ počas vykonávania diela zistí prekážku, ktorá mu bude brániť v riadnom a včasnom vykonávaní diela v dohodnutom termíne, je povinný objednávateľa o tom bezodkladne písomne informovať. 
 
3.	CENA PREDMETU A PLATOBNÉ PODMIENKY

3.1.	 Dielo bude realizované v súlade s rozpočtami predloženými v rámci procesu verejného obstarávania. Objednávateľ neposkytne pre realizáciu diela preddavok ani zálohu.
3.2.	 Cena za predmet tejto zmluvy je stanovená podľa zákona NR SR č. 18/1996 Z.z. o cenách v znení neskorších predpisov a vyhlášky MF SR č. 87/1996 Z.z., ktorou sa vykonáva zákon NR SR č. 18/1996 Z.z. o cenách v znení neskorších predpisov.

Cena bez DPH		......................... €
DPH 20 %		......................... €
Cena s DPH		......................... € 

      Súčasťou ceny sú všetky atesty, certifikáty, skúšky a pod., potrebné k uvedeniu diela do  prevádzky a k jeho ďalšej riadnej prevádzke. Cena ďalej zahŕňa zlikvidovanie odpadu, ktorý vznikne pri realizácii diela, a to v súlade so zákonom. Do ceny diela je zahrnuté aj prípadné zapísanie zmien (skutočného stavu) do projektovej dokumentácie.
3.3.	V prípade, ak objednávateľ požiada zhotoviteľa o vykonanie prác nad rámec dohodnutý v tejto zmluve, budú tieto dohodnuté vo forme písomného dodatku k tejto zmluve o dielo.
3.3.1.	V prípade stavebných prác, ktoré budú uvedené v predloženom rozpočte (výkaz   výmer), ktorý tvorí prílohu tejto zmluvy, bude zhotoviteľ účtovať jednotkovú cenu, ktorá zodpovedá jednotkovej cene uvedenej v tomto rozpočte.
3.3.2.	V prípade stavebných prác, ktoré nie sú uvedené v predloženom rozpočte (výkaz výmer), ktorý je prílohou tejto zmluvy, bude zhotoviteľ účtovať jednotkovú cenu na základe dohody s objednávateľom, maximálne však vo výške ceny platného cenníka Cenekon.
3.4.	Objednávateľ a zhotoviteľ sa dohodli, že nezrealizované práce a dodávky odsúhlasené stavebným dozorom oboch strán budú z ceny diela odpočítané, a to v cene v akej sú zahrnuté do ponukového rozpočtu.
3.5.	Cena diela bude upravená, pokiaľ dôjde v priebehu zhotovovania diela k zmenám sadzby DPH. Celková cena diela bude upravená podľa výšky sadzby DPH platnej v dobe vzniku zdaniteľného plnenia. 
Cena diela uvedená v čl. 3., v bode 3.2. tejto zmluvy je konečná, bez možnosti navýšenia s výnimkou jej úpravy podľa čl. 3., bodov 3.3. a 3.4. tejto zmluvy v dôsledku zmeny rozsahu diela.
Cena diela bude upravená, pokiaľ dôjde počas zhotovovania diela k zmene rozsahu diela z dôvodu nevyhnutných prác naviac, prípadne zníženia rozsahu diela. Tieto budú účtované podľa bodu 3.3. tejto zmluvy.
Cena diela môže byť zmenená len v prípadoch a spôsobom uvedenom v tomto článku.
Cenu diela bude možné meniť len písomným dodatkom ku zmluve odsúhlaseným oboma zmluvnými stranami.
3.6.	Zhotoviteľovi vzniká právo fakturácie najskôr jeden deň po:
-	kompletnom zrealizovaní diela, ktoré bude protokolárne zo strany zhotoviteľa odovzdané a zo strany objednávateľa prevzaté prostredníctvom stavebného dozoru objednávateľa a 
-	skontrolovaní súpisov prác obidvoma zmluvnými stranami.
Faktúra za dielo bude spracovaná podľa zákona č. 431/2002 Z. z. o účtovníctve v platnom znení a zákona č. 222/2004 Z. z. o dani z pridanej hodnoty v platnom znení a jej obsahom bude: 
-	názov, adresa, sídlo, IČO, DIČ objednávateľa a zhotoviteľa,
-	číslo zmluvy o dielo, 
-	číslo faktúry za vykonané práce,
-	deň ukončenia plnenia, deň splatnosti, deň vystavenia faktúry,
-	označenie peňažného ústavu a IBAN, na ktorý objednávateľ uhradí fakturovanú sumu,
-	fakturovaná suma bez DPH, DPH, celková suma s DPH,
-	súpis vykonaných prác, číslovanie položiek v súpise vykonaných prác bude totožné s číslovaním položiek v predloženom ponukovom rozpočte, ktorý je súčasťou tejto zmluvy, 
-	protokol o odovzdaní a prevzatí diela,
-	pečiatka a podpis oprávnenej osoby.
3.7.	 V prípade, že faktúra nebude obsahovať náležitosti uvedené v tomto článku, objednávateľ bude oprávnený vrátiť ju zhotoviteľovi na doplnenie. V takomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.
3.8.	 Lehota splatnosti faktúry je 15 dní od doručenia faktúry na adresu objednávateľa. 

4.	SPLNENIE PREDMETU ZMLUVY

4.1.	Zhotoviteľ je povinný odovzdať predmet plnenia v termíne dohodnutom v zmluve.
4.2.	Povinnosť vykonania plnenia bude splnená riadnym ukončením, odovzdaním a prevzatím predmetu diela objednávateľom.
4.3.	Zhotoviteľ oznámi objednávateľovi pripravenosť ku odovzdaniu a prevzatiu riadne vykonaného predmetu plnenia dva dni vopred.
4.4.	O odovzdaní a prevzatí predmetu plnenia bude spísaný protokol. Spôsob prevzatia diela je upravený v čl. 7 tejto zmluvy.

5.	REALIZÁCIA DIELA A POVINNOSTI ZHOTOVITEĽA

5.1.	Zhotoviteľ bude vykonávať dielo vo vlastnom mene a na vlastnú zodpovednosť v súlade s projektovou dokumentáciou pre zhotovenie diela a s príslušnými právnymi predpismi.
5.2.	Zhotoviteľ je povinný na prevzatom stavenisku udržiavať poriadok a čistotu. Zhotoviteľ je povinný zabezpečiť stavenisko tak, aby nedochádzalo k roznášaniu odpadu a šíreniu prachu do ostatných priestorov objednávateľa. 
5.3.	Zhotoviteľ zodpovedá za bezpečnosť a ochranu zdravia pri práci a požiarnu ochranu svojich zamestnancov prípadne iných osôb, ktoré sa zdržujú oprávnene na stavenisku za účelom realizácie diela. Pre zamedzenie neoprávnenému vstupu iných osôb zhotoviteľ označí signálnou páskou hranice staveniska a zodpovedá za škody, ktoré počas zhotovenia diela môžu byť spôsobené na stavenisku aj týmto osobám.
Zhotoviteľ je povinný v súlade s § 6 nariadenia vlády Slovenskej republiky č. 396/2006 Z.z. o minimálnych bezpečnostných a zdravotných požiadavkách na stavenisko v platnom znení určiť osobu zodpovednú za koordinovanie bezpečnosti.
5.4.	Zhotoviteľ zabezpečí vedenie stavebného denníka, do ktorého budú zapisované všetky skutočnosti rozhodujúce pre vykonávanie predmetu zmluvy, najmä údaje o mieste a časovom postupe vykonávaných stavebných prác, ich popis a rozsah vrátane dodávok materiálov a výrobkov, údaje o mimoriadnych udalostiach a zisteniach v súvislosti s vykonávaním stavebných prác. Ak bude k denným záznamom potrebné stanovisko druhej zmluvnej strany, musí byť toto stanovisko zaznamenané do stavebného denníka do troch pracovných dní. Zmluvné strany sa dohodli na pravidelných kontrolných dňoch, a to 1-krát týždenne, vždy v piatok o 09.30 hod. na stavbe diela.
5.5.	Zhotoviteľ zodpovedá za prípadné vzniknuté škody, ktoré v prípade ich vzniku je povinný odstrániť na vlastné náklady.
5.6.	Zhotoviteľ po vykonaní diela zabezpečí odstránenie zariadení, ktoré sa nachádzajú na stavenisku, najneskôr do 3 dní po protokolárnom odovzdaní diela objednávateľovi. 

6.	SPOLUPRÁCA OBJEDNÁVATEĽA

6.1.	Objednávateľ sa zaväzuje odovzdať zhotoviteľovi potrebné informácie a podklady včas, v rozsahu a v termínoch dohodnutých v tejto zmluve, prípadne na rokovaniach so zhotoviteľom.

7.	PREBERACÍ PROTOKOL

7.1.	Záväzky zhotoviteľa podľa tejto zmluvy sa považujú za splnené riadnym odovzdaním a prevzatím diela objednávateľom. Zhotoviteľ predloží zástupcovi objednávateľa certifikáty/vyhlásenia zhody použitých materiálov a výrobkov.
7.2.	Zmluvné strany sa dohodli na prevzatí diela formou preberacieho protokolu po zhotovení predmetu plnenia. Preberací protokol pripraví zhotoviteľ.
7.3.	Prevzatie diela oprávnení zástupcovia zmluvných strán potvrdia podpísaním preberacieho protokolu. V prípade, ak dielo bude vykazovať vady alebo nedorobky, objednávateľ je oprávnený rozhodnúť sa, či dielo prevezme a do preberacieho protokolu popíše tieto vady alebo nedorobky spolu s lehotou, v rámci ktorej sa ich zhotoviteľ zaväzuje odstrániť, alebo sa rozhodne nepodpísať preberací protokol, ak vady a nedorobky bránia riadnemu a bezpečnému užívaniu a prevádzke predmetu plnenia. V takom prípade sa so zhotoviteľom dohodne na predĺžení lehoty na odovzdanie diela a podpísanie preberacieho protokolu.

8.	ZÁRUČNÁ DOBA, ZMLUVNÉ POKUTY 

8.1.	Zhotoviteľ poskytuje na vykonané práce záruku v trvaní 48 mesiacov odo dňa protokolárneho odovzdania a prevzatia stavebného diela.
8.2.	Za všetky škody, ktoré zhotoviteľ priamo spôsobil objednávateľovi nedostatočným plnením svojich povinnosti, vyplývajúcich z tejto zmluvy, zodpovedá zhotoviteľ. Kto poruší svoju povinnosť zo záväzkového vzťahu, je povinný nahradiť škodu spôsobenú druhej strane okrem prípadu, ak by sa preukázalo, že porušenie povinnosti bolo spôsobené okolnosťami vylučujúcimi zodpovednosť.
8.3.	Zodpovednosť za vady a z toho vyplývajúce sankcie:
8.3.1.	Za včasné neukončenie a neodovzdanie diela, alebo jeho funkčnej časti v zmysle zmluvných podmienok z dôvodov výlučne na strane zhotoviteľa, uhradí zhotoviteľ objednávateľovi sankciu vo výške 0,05 % z ceny diela uvedenej v článku 3 tejto zmluvy za každý deň omeškania splnenia povinnosti zhotoviť dielo.
8.3.2.	Za včasné neodstránenie prípadných vád a nedorobkov uhradí zhotoviteľ objednávateľovi sankciu vo výške 0,05 % z ceny diela uvedenej v článku 3 tejto zmluvy, za každý deň omeškania odstránenia vád a nedorobkov.
8.3.3.	Za omeškanie objednávateľa s úhradou platieb na základe platobných dokladov uvedených v článku 3 tejto zmluvy, uhradí objednávateľ zhotoviteľovi sankciu vo výške 0,05 % z neuhradenej ceny diela uvedenej v článku 3 tejto zmluvy, za každý deň omeškania platby.
8.3.4.	Ak zhotoviteľ nepristúpi k odstraňovaniu vád diela, resp. neodstráni vady diela v dohodnutom termíne, má objednávateľ právo zabezpečiť odstránenie vád diela prostredníctvom tretej osoby na vlastné náklady, pričom zhotoviteľ je povinný takto vynaložené náklady objednávateľovi uhradiť na základe faktúry. Splatnosť faktúry je 10 dní od doručenia zhotoviteľovi. Práva objednávateľa vyplývajúce zo záruky nie sú týmto ustanovením dotknuté.
8.4.	Ak objednávateľ zistí vadu diela, je povinný túto uplatniť písomnou formou. Oznámenie vád alebo nedorobkov (reklamácia) musí obsahovať označenie vady alebo nedorobku, miesto, kde sa vada alebo nedorobok nachádza a popis, ako sa vada alebo nedorobok prejavuje.
8.5.	Zhotoviteľ na písomnú výzvu objednávateľa najneskôr do 5 pracovných dní posúdi oprávnenosť reklamácie a odstráni oprávnene nárokované chyby, ktoré spadajú do predmetu tejto zmluvy v termíne dohodnutom oboma zmluvnými stranami.
8.6.	Plynutie záručnej doby na dotknutú časť diela sa preruší dňom uplatnenia práva objednávateľa na odstránenie vád alebo nedorobkov doručením písomnej reklamácie.
8.7.	Ak zhotoviteľ nepristúpi k odstraňovaniu vád diela, resp. neodstráni vady v dohodnutom termíne, nároky objednávateľa z riadne reklamovanej vady alebo nedorobku sa riadia ustanovením § 564 Obchodného zákonníka.

9.	OKOLNOSTI VYLUČUJÚCE ZODPOVEDNOSŤ (VYŠŠIA MOC)

9.1.	Za vyššiu moc sa považujú prípady, ktoré nie sú závislé, ani ich nemôžu ovplyvniť zmluvné strany napr. živelné pohromy, vojny, prerušenie dodávok energie a pod.
9.2.	V prípade prerušenia alebo zastavenia prác na predmete plnenia z dôvodov uvedených v bode 9.1. tohto článku je zhotoviteľ povinný obratom vykonať také opatrenia a zabezpečenie diela, aby nedošlo k jeho zničeniu, poškodeniu alebo inej škode.
9.3.	Dotknutá zmluvná strana, ktorá má vedomosť o okolnostiach uvedených v bode 10.1. tohto článku, je povinná bezodkladne druhú stranu informovať o ich vzniku a o dôvodoch, pre ktoré nebude schopná plniť si svoje povinnosti podľa zmluvy. V prípade, ak tieto dôvody pominú, bude o tom opätovne druhú zmluvnú stranu informovať a zároveň pokračovať v plnení povinností podľa tejto zmluvy.

10.	ODSTÚPENIE OD ZMLUVY

10.1.	Zmluvné strany sa dohodli, že porušenie zmluvných povinností dohodnutých v tejto zmluve    zakladá oprávnenie odstúpiť od zmluvy tej strane, ktorá je porušením povinností dotknutá. Spôsob odstúpenia od zmluvy sa riadi ustanoveniami Obchodného zákonníka a je možné ho vykonať do 14 dní od času, kedy sa strana, ktorá chce právo odstúpenia uplatniť, o podstatnom porušení tejto zmluvy dozvedela. Odstúpenie je možné aj od čiastočne splnenej zmluvy.
10.2.	Zmluvné strany považujú za podstatné porušenie tejto zmluvy:
10.2.1.	Ak zhotoviteľ vykonáva dielo v rozpore so svojimi povinnosťami a ani v primeranej lehote neodstránil vady a nedorobky predmetu plnenia zistené pri preberacom konaní na základe požiadavky objednávateľa.
10.2.2.	Ak zhotoviteľ pre okolnosti na jeho strane bude meškať so zhotovením diela viac ako 1 mesiac.
10.2.3.	Objednávateľ môže odstúpiť od zmluvy, ak zhotoviteľ aj napriek upozorneniu objednávateľa bude nečinný a opakovane bude v omeškaní, alebo z vlastnej viny nezhotoví predmet plnenia v termíne podľa článku 2 tejto zmluvy.

11.	OSTATNÉ DOJEDNANIA

11.1.	Zhotoviteľ potvrdzuje, že sa v plnom rozsahu oboznámil s povahou diela, že sú mu známe všetky technické, kvalitatívne a iné podmienky nevyhnutné k realizácii diela a že disponuje takými kapacitami a odbornými znalosťami, ktoré sú k zhotoveniu diela nevyhnutné.
11.2.	Zhotoviteľ vyhlasuje, že má oprávnenie vykonávať činnosť v rozsahu predmetu zmluvy a že bude všetky práce vykonávať s celkovou odbornou starostlivosťou a ich uskutočňovanie bude zabezpečovať pracovníkmi so zodpovedajúcou kvalifikáciou.
11.3.	Zhotoviteľ sa zaväzuje dodržiavať všeobecne záväzné predpisy, technické normy a podmienky tejto zmluvy. Zhotoviteľ sa bude riadiť východiskovými podkladmi objednávateľa, pokynmi objednávateľa, zápismi uvedenými v stavebnom denníku.
11.4.	Zhotoviteľ, v záujme dosiahnutia zodpovedajúcej kvality diela použije v zmysle zákona            č. 50/1976 Zb. o územnom plánovaní a stavebnom poriadku v platnom znení  na jeho realizáciu len stavebné výrobky spĺňajúce podmienky podľa zákona č. 133/2013 Z. z. o stavebných výrobkoch a o zmene a doplnení niektorých zákonov v platnom znení, resp. zákona č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov v platnom znení a príslušné doklady predloží stavebnému dozoru objednávateľa ku kontrole pred zabudovaním stavebných výrobkov a všetky príslušné doklady súhrne pri preberacom konaní diela. 

12.	ZÁVEREČNÉ USTANOVENIA

12.1.	Akékoľvek zmeny tejto zmluvy musia mať formu písomného dodatku podpísaného oboma zmluvnými stranami.
12.2.	Práva a povinnosti zmluvných strán touto zmluvou výslovne neupravené, sa riadia príslušnými ustanoveniami Obchodného zákonníka a ostatných právnych predpisov platných na území Slovenskej republiky.
12.3.	Zmluvné strany sa zaväzujú urovnať všetky spory vzniknuté v súvislosti s touto zmluvou predovšetkým dohodou.
12.4.	Ak by niektoré ustanovenie tejto zmluvy bolo alebo sa stalo neplatným, nebudú tým dotknuté ostatné ustanovenia tejto zmluvy. Zmluvné strany sú povinné bezodkladne neplatné ustanovenie nahradiť novým, zodpovedajúcim hospodárskemu účelu tejto zmluvy, ktorý zmluvné strany sledovali v čase jej podpisu.
12.5.	Zmluva nadobúda platnosť dňom jej podpísania obomi zmluvnými stranami a účinnosť dňom nasledujúcim po dni jej zverejnenia v súlade s § 47a Občianskeho zákonníka v platnom znení.
12.6.	Táto zmluva bude zverejnená v súlade so Zákonom č. 211/2000 Z. z. o slobodnom prístupe k informáciám v platnom znení.
12.7.	Zhotoviteľ rešpektuje zákonnú povinnosť zverejnenia zmluvy v zmysle uvedených právnych predpisov a z dôvodu, že zhotoviteľ považuje jednotkové ceny za svoje obchodné tajomstvo v zmysle § 17 Obchodného zákonníka, zároveň žiada, aby nebola Príloha č. 1 a Príloha č. 2 tejto zmluvy zverejnená alebo aby bola technicky upravená tak, aby nebolo možné zistiť jej obsah a podobne aj nesprístupniť (minimálne hrubou čiarou prečiarknuť) vlastnoručné podpisy osôb oprávnených konať za zhotoviteľa tak, aby sa ich kopírovaním, či napodobňovaním zabránilo prípadnému zneužitiu.
12.8.	Táto zmluva bola vyhotovená v 4 exemplároch s platnosťou originálu, pričom každá zo zmluvných strán dostane 2 vyhotovenia.
12.9.	Zmluvné strany vyhlasujú, že si túto zmluvu prečítali a že táto, tak ako bola vyhotovená, zodpovedá ich skutočnej vôli, ktorú si vzájomne vážne, zrozumiteľne a úplne slobodne prejavili, na dôkaz čoho pripájajú svoje podpisy/ podpisy svojich štatutárnych orgánov.

V Košiciach, dňa.....................................			      V.................dňa........................................

Objednávateľ:						      Zhotoviteľ:

.............................................................                                     .............................................................
Mgr. Marcel Vrchota                                                                            
starosta Mestskej časti Košice-Západ			           štatutárny zástupca zhotoviteľa

Príloha č. 1: ocenený súpis stavebných prác a dodávok - výmena výplňových konštrukcií - severná strana
Príloha č. 2: ocenený súpis stavebných prác a dodávok - výmena radiátorov